........... sz. napirend

**E L Ő T E R J E S Z T É S**

**A Képviselő-testület 2022. október 13-ai rendkívüli ülésére**

**Tárgy:** Javaslata Rózsadomb Polgárőr és Önkéntes Tűzoltó Egyesülettel együttműködési megállapodás megkötésére

**Készítette:** …………………………….

Andóczi- Balogh Mária

polgármesteri titkárságvezető

**Egyeztetve:** …………………………….

 dr. Varga Előd Bendegúz

 alpolgármester

**Látta:** …………………………….

dr. Szalai Tibor

 jegyző

…………………………….

 dr. Silye Tamás

 jegyzői igazgató

A napirend tárgyalása zárt ülést nem igényel.

**Tisztelt Képviselő-testület!**

A Budapest Főváros II. Kerületi Önkormányzat és a Rózsadomb Polgárőr és Önkéntes Tűzoltó Egyesület között kötendő együttműködés célja a II. kerületben működő szervezet erőfeszítéseinek elismerése és honorálása, társadalmi szolidaritás érvényre juttatása, az ennek megfelelő gondolkodás és magatartásminták minél szélesebb körű elterjesztése.

A Rózsadomb Polgárőr és Önkéntes Tűzoltó Egyesület alapvető rendeltetése Budapest II. és még további két (I. és XII.) kerületének lakossága élet- és vagyonbiztonságának, a kritikus infrastruktúra-elemek biztonságos működésének védelme, amely kiemelkedően fontos közbiztonsági feladat. A Rózsadomb Polgárőr és Önkéntes Tűzoltó Egyesület ellátja Budapest Főváros II. kerülete és a vonulási körzetébe tartozó területek mentő tűzvédelmét, végrehajtja a vonulási körzetében, illetve az azon kívüli káresetek helyszínein a tűzoltási- és műszaki mentési feladatokat, valamint alaprendeltetéseként végzi az ezzel kapcsolatos esetekben a katasztrófavédelmi kommunikációs feladatokat is.

Az alapvető tevékenységeik segítő jellegűek, egymáshoz sokszor szorosan kapcsolódnak. Az egyesület tagsága éves szinten több ezer órát tölt önkéntes tűzoltó szolgálatban. A folyamatos képzések által egyre szélesebb körű jogi, egészségügyi, tűzoltási és műszaki mentési ismeretekre tettek szert, emellett a megszerzett tudásukat folyamatosan gyarapítják.

A tűzoltó szaktevékenységet a Fővárosi Katasztrófavédelmi Igazgatóság irányításával végzik, 2015 óta mint önálló beavatkozó egység, ebből adódóan a különböző káresetekhez hivatásos egységek nélkül is riaszthatóak és riasztottak is.

Feladataik:

* három fővárosi kerületben - I., II. és XII. - tűzoltási és műszaki mentési feladatok ellátása,
* a bekövetkező polgári veszélyhelyzetekben a mentés végrehajtása,
* a védekezés megszervezése és irányítása, a káros következmények felszámolása,
* a helyreállítás-újjáépítés megvalósítása,
* a lakosság felkészítése a különböző veszélyhelyzetek folyamán tanúsítandó helyes magatartási formákra,
* a jövő generációjának oktatása és tanítása,
* a rendőrséggel szoros együttműködésben a bűnüldözés és bűnmegelőzés támogatása, járőrszolgálatok során általános bűnmegelőzési feladatok végrehajtása,
* karitatív tevékenység,
* önkormányzati rendezvények biztosítása,
* a végrehajtott tűzoltói- és védelmi műveletekről és a szervezet eseményeiről a sajtó és a lakosság pontos és hiteles tájékoztatása,

A Rózsadomb Polgárőr és Önkéntes Tűzoltó Egyesület egyedüli önkéntes tűzoltó szervezetként - a Fővárosi Katasztrófavédelmi Igazgatóság műveletirányításán keresztül történt riasztást követően - 3 percen belül tud indulni a katasztrófa helyszínére. Ez különösen jelentős olyan esetekben, amikor valamely tűzeset, vagy egyéb katasztrófa-elhárítás miatt döntő jelentőségű a kerületi lakosok számára a gyors beavatkozás.

A Rózsadomb Polgárőr és Önkéntes Tűzoltó Egyesület olyan kiemelkedő szakmai és gyakorlati segítséget nyújt a tűzvédelmi, mentési, egyéb katasztrófavédelmi és veszélyhelyzetek kezelésében, amely nagyfokú biztonságot biztosít a Budapest Főváros II. Kerületi Önkormányzat és a kerület lakosságának számára.

Fentiekre tekintettel kérjük a T. Képviselő-testületet a határozati javaslat elfogadására.

**Határozati javaslat**

A Képviselő-testület úgy dönt, hogy felhatalmazza a Polgármestert a Budapest Főváros II. Kerületi Önkormányzat és a Rózsadomb Polgárőr és Önkéntes Tűzoltó Egyesülettel létrejövő – jelen határozat mellékletét képező – Együttműködési Megállapodás aláírására.

**Felelős:** Polgármester

**Határidő:** 30 nap

*A határozati javaslat elfogadásához egyszerű többségű szavazati arány szükséges.*

**Budapest, 2022. október 10.**

 **Őrsi Gergely**

 **polgármester**

Határozati javaslat mellékletet

**Együttműködési Megállapodás**

amely létrejött egyrészről

**Budapest Főváros II. Kerületi Önkormányzat**

székhelye: 1024 Budapest, Mechwart liget 1.

képviseli: Őrsi Gergely polgármester

törzsszáma: 745213

adóigazgatási azonosító száma: 15735650-2-41

bankszámlaszáma: 12001008-00201761-00100004

KSH statisztikai számjele: 15735650-8411-321-01

(a továbbiakban: Önkormányzat), valamint

másrészről

**Rózsadomb Polgárőr és Önkéntes Tűzoltó Egyesület**

székhelye: 1024 Budapest, Forint utca 12. II/3.

képviseli: Rozsos Zsolt János és András Márton László

adóigazgatási azonosító száma: 18029552-1-41

Nyilvántartási száma: 01-02-0013899

(a továbbiakban: Szolgáltató)

valamint az Önkormányzat és Szolgáltató együttesen említve (a továbbiakban együtt: **Felek**) között az alulírott napon és helyen az alábbi feltételekkel.

1. **Megállapodás célja**

Magyarország helyi önkormányzatairól szóló 2011. évi CLXXXIX. törvény 23. § (5) bek. 18. pontja szerint a helyi önkormányzat feladata különösen a közreműködés a helyi közbiztonság biztosításában, melynek során a Szolgáltató bevonásával biztosítja a II. kerület lakosai részére a tűzoltási és műszaki mentési feladatok ellátását, egy esetlegesen bekövetkező polgári veszélyhelyzetekben a mentés végrehajtását, a védekezés megszervezést és a káros következmények lehetőségek szerinti felszámolását.

**A Szolgáltató és az Önkormányzat együttműködésének célja a Budapest Főváros II. kerülete lakosainak élet és vagyonbiztonságának elősegítése és erősítése, ennek érdekében a Szolgáltató vállalja, hogy vonulási területein belül is kiemelten kezeli a II. kerületben keletkező tűzoltási, műszaki mentési és egyéb katasztrófavédelmi és megelőzési feladatainak ellátását.**

1. **Felek vállalt kötelezettségei**

**A Szolgáltató a tűz és katasztrófa megelőzési tevékenysége során,**

* a vonulási területén segíti az Önkormányzatot a jogszabályokban meghatározott tűzmegelőzési feladatainak ellátásában,
* ügyeleti szolgálatot tart fenn,
* részt vesz a lakosság tűzvédelmi felvilágosításában, a tűzvédelmi propagandában,
* folyamatosan gondoskodik a tűzoltási és műszaki mentési feladatok ellátására szervezett erő és eszközállomány riaszthatóságáról,
* szervezi a vonulási területén a tűzoltói szolgálatra jelentkezőket, valamint gondoskodik azok szakmai felkészítéséről, továbbképzéséről,
* gondoskodik szakfelszereléseinek és egyéni védőeszközeinek karbantartásáról, jogszabályokban előírtak szerinti felülvizsgálatáról.

**A fenti célok elérése érdekében az Önkormányzat**

* annak érdekében, hogya Szolgáltató által vállalt szakmai feladatokat a legmagasabb színvonalon, biztonsággal el tudja látni, a Szolgáltató működési költségeihez – ezen belül is kiemelten az üzemanyag költségeihez – támogatást biztosít mindenkori éves költségvetési rendeletében meghatározott összegben.

**Felek a hatékony együttműködés érdekében** a jelen megállapodás időtartamára érdemi nyilatkozattételre jogosult kapcsolattartót jelölnek ki. A kapcsolattartó a másik Féllel történő kapcsolattartás mellett elősegíti, szervezi és koordinálja az adott Fél jelen megállapodás szerinti kötelezettségei teljesítését. A kapcsolattartó nevéről, postacíméről, telefon és telefax számáról, valamint elektronikus levélcíméről a jelen megállapodás aláírásával egyidejűleg, változás esetén pedig a változást követően haladéktalanul, de legkésőbb 5 (öt) munkanapon belül tájékoztatják egymást.

**Kijelölt kapcsolattartó:**

* Önkormányzat részéről:

dr. Varga Előd Bendegúz, alpolgármester

e-mail cím: …………

telefonszám: ………………

* Rózsadomb Polgárőr és Önkéntes Tűzoltó Egyesület részéről:

Rozsos Zsolt, az egyesület elnöke

e-mail cím: …………

telefonszám: ………………

1. **Megállapodás hatálya**

A Felek jelen megállapodást a ……./2022.(X.13.) számú Képviselő-testületi határozat alapján, annak hatálybalépésétől kezdődően határozatlan időre kötik.

A megállapodás a Felek általi kölcsönös aláírással lép hatályba. Amennyiben a megállapodás aláírására nem egy időben és helyen kerül sor, a hatálybalépés időpontja az utolsó aláírás napja. A megállapodást a Felek csak közös megegyezéssel, kizárólag írásban módosíthatják.

**A Megállapodás megszüntethető:**

a) Felek közös megegyezésével;

b) rendes felmondással;

### Jelen megállapodás közös megegyezéssel bármikor megszüntethető. A megállapodást bármelyik Fél jogosult rendes felmondással, írásban, indokolás nélkül, a másik fél székhelyére címzett írásbeli nyilatkozattal, 30 napos felmondási idővel bármikor felmondani. A felmondási idő kezdőnapja a felmondás kézhezvételét követő nap.

1. **ZÁRÓ RENDELKEZÉSEK**

Ezen megállapodás végrehajtását, Felek közötti együttműködés állását Felek évente értékelik és az értékelés során megfogalmazott hiányosságokat, a további feladatokat külön emlékeztetőben rögzítik.

A Felek jóhiszeműen együttműködnek annak érdekében, hogy az ilyen rendelkezést mindkét Fél számára elfogadható, érvényes rendelkezéssel helyettesítsék.

A Szolgáltató kijelenti, hogy teljes cselekvőképességgel rendelkező, a bíróság által nyilvántartásba vettmagyarországi székhellyel rendelkező civil szervezet, amelynek szerződéskötési képessége a jelen Megállapodás tárgyát képező szolgáltatások vonatkozásban sem kizárás, sem korlátozás alá nem esik.

A Szolgáltató nyilatkozik, hogy az államháztartásról szóló 2011. évi CXCV. törvény 41. § (6) bekezdése, valamint az államháztartásról szóló törvény végrehajtásáról szóló 368/2011. (XII.31.) Korm. rendelet 50. §(1a) bekezdése alapján, hogy a nemzeti vagyonról szóló 2011. évi CXCVI. törvény 3. § (1) bekezdés 1. pontja szerinti átlátható szervezetnek minősül. E nyilatkozatban foglaltak változása esetén az Önkormányzatot a Szolgáltató haladéktalanul tájékoztatni köteles. Szolgáltató kijelenti továbbá, hogy a nemzeti vagyonról szóló 2011. évi CXCVI. törvény előírásait figyelembe véve, a jelen megállapodásban meghatározott közszolgáltatási feladatok megvalósítására alkalmas, a törvény követelményeinek megfelelő jogi személy.

### A Felek a megállapodás megkötésével és teljesítésével összefüggésben esetlegesen felmerülő jogvitáikat megkísérlik békés, tárgyalásos úton rendezni. A Felek bírósághoz fordulhatnak, amennyiben a közöttük fennálló vitát a vitás kérdésre vonatkozó értesítés kézbesítését követő 30 (harminc) napon belül nem tudják rendezni. A megállapodásból eredő vagy azzal kapcsolatban felmerülő valamennyi jogvita esetén a hatáskörrel és illetékességgel rendelkező magyar bíróság jár el.

### Jelen megállapodásban nem szabályozott kérdésekben Magyarország helyi önkormányzatairól szóló 2011. évi CLXXXIX. törvény, valamint a Polgári Törvénykönyvről szóló 2013. évi V. törvény rendelkezései irányadóak.

A jelen megállapodás 4 egymással szó szerint megegyező eredeti példányban készült, amelyből aláírás után 2 példány Szolgáltatót, 2 példány az Önkormányzatot illeti.

Felek a jelen 3 oldalból álló folyamatos sorszámozással ellátott megállapodást - annak elolvasása és közös értelmezése után - mint akaratukkal mindenben megegyezőt jóváhagyólag írják alá.

Budapest, 2022. …………..…… Budapest, 2022. …………..……

|  |  |
| --- | --- |
| …………………………………… | …………………………………… |
| Budapest Főváros II. Kerületi Önkormányzat **Őrsi Gergely polgármester** | Rózsadomb Polgárőr és Önkéntes Tűzoltó Egyesület**Rozsos Zsolt János**  |

|  |  |
| --- | --- |
|  | …………………………………… |
|  | Rózsadomb Polgárőr és Önkéntes Tűzoltó Egyesület**András Márton László**  |